NARIADENIE KOMISIE (ES) č. 635/2008
z 3. júla 2008,
ktorým sa upravujú kvóty výlovu tresky škvrnitej pridelené Poľsku v Baltskom mori (podoblasti 25 - 32, vody ES) od roku 2008 do roku 2011 podľa nariadenia Rady (ES) č. 338/2008
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 2847/93 z 12. októbra 1993, ktorým sa zriaďuje kontrolný systém spoločnej politiky rybolovu (1), a najmä na jeho článok 23 ods. 1,
keďže:
(1)
Na základe vnútroštátnych zistení vykonaných v roku 2007 Poľsko oznámilo Komisii, že prekročilo svoju kvótu na lov tresky škvrnitej vo východnej časti Baltského mora (podoblasti 25 - 32, vody ES) za rok 2007 o 8 000 t.
(2)
Podľa článku 23 ods. 1 nariadenia (EHS) č. 2847/93, keď Komisia zistí, že niektorý členský štát prekročil kvótu svojej lovnej zásoby, vykoná odpočet z jeho ročnej kvóty.
(3)
V článku 2 nariadenia Rady (ES) č. 338/2008 zo 14. apríla 2008 o upravení kvót výlovu tresky škvrnitej, ktoré sa majú prideliť Poľsku v Baltskom mori (podoblasti 25 - 32, vody ES) od roku 2008 do roku 2011 (2), sa ustanovujú zníženia počas obdobia štyroch rokov, konkrétne spočívajúce v roku 2008 v znížení o 10 % z prekročenia v roku 2007 a v rokoch 2009, 2010 a 2011 o 30 % z prekročenia v roku 2007.
(4)
Opatrenia stanovené v tomto nariadení sú v súlade so stanoviskom Riadiaceho výboru pre rybárstvo a akvakultúru,
PRIJALA TOTO NARIADENIE:
Článok 1
Kvóta tresky škvrnitej v Baltskom mori (podoblasti 25 - 32, vody ES) pridelená Poľsku na roky 2008 až 2011 sa znižuje tak, ako je uvedené v prílohe I.
Článok 2
Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 3. júla 2008